CELEX: 
Language: sk
Date: 2019-01-29 00:00:00
Title: VYKONÁVACIE ROZHODNUTIE KOMISIE (EÚ) …/… o uznaní schémy „U.S. Soybean Sustainability Assurance Protocol“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES

VYKONÁVACIE ROZHODNUTIE KOMISIE (EÚ) …/…
            
            
               z 29. 1. 2019
            
            
               o uznaní schémy „U.S. Soybean Sustainability Assurance Protocol“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, a ktorou sa mení a dopĺňa smernica Rady 93/12/EHS
                  1
               , a najmä na jej článok 7c ods. 4 druhý pododsek,
            
            
               so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES
                  2
               , a najmä na jej článok 18 ods. 4 druhý pododsek,
            
            
               keďže:
            
            
               (1)V článkoch 7b a 7c smernice 98/70/ES a v prílohe IV k uvedenej smernici a v článkoch 17 a 18 smernice 2009/28/ES a v prílohe V k uvedenej smernici sa stanovujú podobné kritériá udržateľnosti pre biopalivá a biokvapaliny, ako aj podobné postupy na overovanie toho, že biopalivá a biokvapaliny tieto kritériá spĺňajú.
            
            
               (2)Ak sa biopalivá a biokvapaliny zohľadňujú na účely uvedené v článku 17 ods. 1 písm. a), b) a c) smernice 2009/28/ES, členské štáty musia od hospodárskych subjektov vyžadovať, aby preukázali, že biopalivá a biokvapaliny spĺňajú kritériá udržateľnosti stanovené v článku 17 ods. 2 až 5 uvedenej smernice.
            
            
               (3)Komisii bola 15. novembra 2018 predložená žiadosť o uznanie toho, že schéma „U.S. Soybean Sustainability Assurance Protocol“ preukazuje, že zásielky biopalív spĺňajú kritériá udržateľnosti stanovené v smerniciach 98/70/ES a 2009/28/ES. Schéma má adresu obchodného miesta 16305 Swingley Ridge Road, Suite 200 Chesterfield, MO 63017, Spojené štáty americké. Schéma sa vzťahuje na sóju pestovanú v Spojených štátoch a na spracovateľský reťazec, počnúc farmami, ktoré pestujú sóju, až po miesta, kam sa sója vyváža.
            
            
               (4)Komisia pri posudzovaní schémy „U.S. Soybean Sustainability Assurance Protocol“ zistila, že schéma v dostatočnej miere zahŕňa kritériá udržateľnosti stanovené v smerniciach 98/70/ES a 2009/28/ES a uplatňuje aj metodiku hmotnostnej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
            
            
               (5)Z posúdenia schémy „U.S. Soybean Sustainability Assurance Protocol“ vyplynulo, že spĺňa požadované normy spoľahlivosti, transparentnosti a nezávislosti auditu, a dodržiava požiadavky na metodiku stanovené v prílohe IV k smernici 98/70/ES a v prílohe V k smernici 2009/28/ES.
            
            
               (6)Opatrenia stanovené v tomto rozhodnutí sú v súlade so stanoviskom Výboru pre trvalú udržateľnosť biopalív a biokvapalín,
            
            
               PRIJALA TOTO ROZHODNUTIE:
            
            
               Článok 1
            
            
               Schéma „U.S. Soybean Sustainability Assurance Protocol“ (ďalej len „schéma“), ktorá bola 15. novembra 2018 predložená Komisii na uznanie, preukazuje, že zásielky biopalív a biokvapalín vyrobených podľa noriem výroby biopalív a biokvapalín stanovených v schéme spĺňajú kritériá udržateľnosti stanovené v článku 7b ods. 3, 4 a 5 smernice 98/70/ES a článku 17 ods. 3, 4 a 5 smernice 2009/28/ES.
            
            
            
               Uvedená schéma obsahuje presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES, ktorými sa preukazuje, že pokiaľ ide o množstvo emisií na rok, ktoré vznikajú pri zmenách zásob uhlíka spôsobených zmenami využívania pôdy (el), ako sa uvádza v časti C bode 1 prílohy IV k smernici 98/70/ES a v časti C bode 1 prílohy V k smernici 2009/28/ES, rovnajú sa nule.
            
         
         
            
            
               Článok 2
            
            
               Ak sa obsah schémy predložený na uznanie Komisii 15. novembra 2018 zmení tak, že by to mohlo ovplyvniť základ tohto rozhodnutia, takáto zmena sa bezodkladne oznámi Komisii.
            
            
               Komisia posúdi oznámené zmeny s cieľom zistiť, či schéma aj naďalej v dostatočnej miere zahŕňa kritériá udržateľnosti, vzhľadom na ktoré bola uznaná.
            
            
            
               Článok 3
            
            
               Komisia môže zrušiť toto rozhodnutie okrem iného za ktorejkoľvek z týchto okolností:
            
            
               a)ak sa jasne preukáže, že v schéme neboli implementované prvky považované za dôležité pre toto rozhodnutie, alebo ak dôjde k vážnemu a štrukturálnemu porušeniu týchto prvkov;
            
            
               b)ak sa v súvislosti so schémou Komisii nepredložia výročné správy podľa článku 7c ods. 6 smernice 98/70/ES a článku 18 ods. 6 smernice 2009/28/ES;
            
            
               c)ak sa v schéme neimplementujú normy nezávislého auditu, ktoré sú stanovené vo vykonávacích aktoch uvedených v článku 7c ods. 5 treťom pododseku smernice 98/70/ES a článku 18 ods. 5 treťom pododseku smernice 2009/28/ES, alebo sa nezdokonalia iné prvky schémy, ktoré sa považujú za dôležité pre zachovanie uznania schémy.
            
            
               Článok 4
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa do 30. júna 2021.
            
            
            
               V Bruseli 29. 1. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  
                        Ú. v. ES L 350, 28.12.1998, s. 58.
               
               
                  
                     (2)
                  
                        Ú. v. EÚ L 140, 5.6.2009, s. 16.